【官宣】艾美利續約至2027年 拜仁死心啦
2024年04月24日 22:02
東網電視
更多新聞短片
艾美利領軍能力備受認同。
阿士東維拉正式宣布,領隊艾美利已經同意續約至2027年,早前曾經傳出德甲勁旅拜仁慕尼黑有意聘請呢位52歲西班牙名帥執教,依家可以死心。
艾美利2022年10月臨危受命,執掌阿士東維拉帥印,球隊成績蒸蒸日上,現時排英超第4位,好大機會獲得下屆歐聯入場券。艾美利領軍能力備受認同,加上拜仁慕尼黑計劃挖角,所以維拉急不及待,提早同佢續約。
艾美利接受球會官網訪問時話:「我好享受同維拉球迷、球員、管理層合作,我哋有共同目標及理想,特別係擁有一班偉大球員,對佢哋表現感到非常驕傲,球隊要繼續努力,保持水準,相信可以達成目標。」
阿士東維拉已打入今屆歐協聯4強,艾美利執教阿仙奴期間,曾獲得歐霸盃亞軍,更加協助維拉利爾捧走歐霸盃冠軍,歐洲賽經驗豐富,維拉上下都期望艾美利能夠為球隊帶來近42年首項歐洲主要賽事錦標。